Александър Пушкин
На земята рицар беден…

Превод от руски: Петър Велчев, 2008

chitanka.info

На земята рицар беден…[0]

На земята рицар беден

си живееше смирен,

мрачен бе наглед и бледен,

духом — смел и устремен.

Образ, слязъл от небето,

в миг ума му завладя,

и завинаги в сърцето

вряза своята следа.

Бе по пътя за Женева —

там, до кръст, край камен мост,

той видя Светата Дева,

майката на бог Христос.

И забрави всички страсти,

не поглеждаше жени —

ни с една чак до смъртта си

дума той не размени.

В хладен шлем, като в тъмница,

скри завинаги очи,

вместо шарф, той броеница

на врата си окачи.

Нито на Отца и Сина,

нито на Светия Дух

молеше се паладинът.

Бе човек със странен дух.

Цели нощи сам седеше

пред лика й с трепет плах,

и с очи печални бдеше —

сълзи капеха от тях.

Пълен с благостни идеи

и набожна чистота,

с кръв той: Ave, Mater Dei![1]

върху щита начерта.

И дордето паладини,

влезли в бой със злия враг,

в Палестинските долини

дамите зовяха пак —

Sancta Rosa, coeli lumen![2]

пламенно крещеше той

и търчаха в страх безумен

мюсюлманите безброй.

В своя замък щом се върна,

заживя той като в плен,

от любов и скръб посърна

и умря непричестен.

Щом издъхна, на вратата

злият дух се появи,

и на рицаря душата

искаше да усвои:

уж молитвите презирал,

уж не знаел що е пост,

уж със земна страст задирял

майката на бог Христос.

Но Пречистата най-честно

в тоя миг го защити —

и във царството небесно

своя рицар приюти.

1829

[0] Ф. М. Достоевски смята, че при създаването на това стихотворение Пушкин е имал предвид образа на Дон Кихот. (Вж.: П. Велчев. „Дон Кихот“ в европейската критика през XVII — XX век. — Сравнително литературознание, 1982, кн. 1, с.69.). ↑

[1] Радвай се, Божия майко! (лат.) — Б.пр. ↑

[2] Свята Роза, небесна светлина! (лат.). — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.